ก.ล.ต. เปรียบเทียบปรับผู้บริหาร ESTAR กรณีใช้ข้อมูลภายในซื้อหุ้น
ก.ล.ต. ปรับ “รัตนชัย ผาตินาวิน” ผู้บริหาร ESTAR กรณีใช้ข้อมูลภายในการซื้อหุ้นเพื่อผลประโยชน์ส่วนตัวเป็นเงิน 2.82 ล้านบาท
17 ก.ย. 2558

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ระบุว่า คณะกรรมการเปรียบเทียบมีคำสั่งเปรียบเทียบนายรัตนชัย ผาตินาวิน ผู้บริหารบริษัท อีสเทอร์น สตาร์ เรียล เอสเตท จำกัด (มหาชน) หรือ ESTAR เป็นเงิน 2,820,000 บาท กรณีใช้ข้อมูลภายในในการซื้อหุ้นเพื่อผลประโยชน์ส่วนตัว 
โดย ก.ล.ต. ได้รับแจ้งข้อมูลจากตลาดหลักทรัพย์แห่งประเทศไทย และตรวจสอบพบว่าระหว่างวันที่ 24 – 28 กุมภาพันธ์ 2557 นายรัตนชัยได้ใช้บัญชีของบุคคลใกล้ชิดซื้อหุ้น ESTAR จำนวน 9,000,000 หุ้น โดยอาศัยข้อมูลภายในที่ได้รู้จากการดำรงตำแหน่งกรรมการผู้จัดการ ESTAR เกี่ยวกับผลการดำเนินการในไตรมาส 4/2556 ของ ESTAR ที่มีรายได้และผลกำไรเพิ่มขึ้นอย่างมาก ทำให้เปลี่ยนจากการขาดทุนอยู่ประมาณ 51 ล้านบาท เป็นมีกำไรสุทธิไม่ต่ำกว่า 140 ล้านบาทในปี 2556
โดยข้อมูลนี้เป็นสาระสำคัญอันมีผลกระทบต่อราคาหุ้น ESTAR ด้านบวกและยังไม่ได้เปิดเผยต่อบุคคลทั่วไป ซึ่งต่อมาบริษัทเปิดเผยข้อมูลดังกล่าวต่อสาธารณชนในตอนเย็นของวันที่ 28 กุมภาพันธ์ 2557 
การใช้ข้อมูลภายในเพื่อซื้อขายหลักทรัพย์เป็นการเอาเปรียบผู้ลงทุนอื่น เป็นความผิดตามมาตรา 241 ซึ่งมีโทษตามมาตรา 296 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการเปรียบเทียบจึงได้เปรียบเทียบนายรัตนชัยเป็นเงิน 2,820,000 บาท